Роженският манастир „Свето Рождество Богородично“

Манастирът е построен през XIII в. Разположен е на около 7 км от град Мелник. Той е най-големият манастир в Пиринския край и един от малкото средновековни български манастири, сравнително добре запазени и до днес. Храмът му „Свето Рождество Богородично“ впоследствие дава името си на близкото село Рожен.

Ранната история на манастира не е ясна. При разкопки в двора му са намерени накити и монети от византийския император Михаил VIII Палеолог. Най-ранното сигурно сведение за съществуването на манастира е приписка в ръкопис от библиотеката на Великата Лавра, в която се сочи, че ръкописът е преписан през 1551 г. През XVI век роженската обител преживява подем. Към средата на века се строят днешното южно манастирско крило и главната църква. В края на XVI век са украсени със стенописи църквата и трапезарията. В началото на XVII век е изписана южната фасада на главния храм, а през 1662 година е украсена с фрески и новопостроената манастирска костница. Голям пожар в края на XVII век поврежда манастирските сгради.

Манастирът е възстановен в началото на XVIII век с финансовата помощ на богати българи от цялата страна. Реконструкцията започва през 1715 година, а църквата е изцяло завършена през 1732 година. В началото на XIX век строителството продължава. През този период той се утвърждава като регионален духовен център и притежава много земи в околностите. Сегашната манастирска сграда е от XIX в.

На 200 метра източно от нея е гробът на българския революционер Яне Сандански. Той е погребан до църквата „Св. св. Кирил и Методий“, построена в периода 1912-1914 г. по негова инициатива. В манастира е сниман игралният филм „Време разделно”.